Document ID: 32004D0627

KOMISJONI OTSUS,
31. august 2004,
mis võimaldab liikmesriikidel pikendada uute toimeainete etoksasooli ja karvooni jaoks antud esialgset luba
(teatavaks tehtud numbri K(2004) 3136 all)
(EMPs kohaldatav tekst)
(2004/627/EÜ)
EUROOPA ÜHENDUSTE KOMISJON,
võttes arvesse Euroopa Ühenduste asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 1 neljandat lõiku,
ning arvestades järgmist:
(1)
Vastavalt direktiivi 91/414/EMÜ artikli 6 lõikele 2 sai Hispaania aprillis 1998 Sumitomo Chemical Agro Europe SA’lt taotluse toimeaine etoksasool lisamiseks direktiivi 91/414/EMÜ I lisasse. Komisjoni otsusega 1999/43/EÜ (2) kinnitati, et toimik on täielik ja selle võib lugeda vastavaks nimetatud direktiivi II lisa ja III lisa andme- ja informatsiooninõuetele.
(2)
Märtsis 1997 said Madalmaad Luxan BV-lt taotluse seoses karvooniga (endine nimetus: L 91105D). Komisjoni otsusega 1999/610/EÜ (3) kinnitati, et toimik on täielik ja selle võib lugeda vastavaks nimetatud direktiivi II lisa ja III lisa andme- ja informatsiooninõuetele.
(3)
Toimikute täielikkuse kinnitamine oli vajalik selleks, et võimaldada nende detailset uurimist ja luua liikmesriikidele võimalus anda nimetatud toimeaineid sisaldavate taimekaitsevahendite jaoks esialgsed load perioodideks kuni kolm aastat, järgides direktiivi 91/414/EMÜ artikli 8 lõikes 1 sätestatud tingimusi, eelkõige seda tingimust, mis on seotud toimeainete ja taimekaitsevahendi detailse hindamisega nimetatud direktiivis sätestatud nõudmiste valguses.
(4)
Nende toimeainete mõju inimeste tervisele ja keskkonnale on seoses kummagi taotleja poolt pakutava kasutusega hinnatud vastavalt direktiivi 91/414/EMÜ artikli 6 lõigete 2 ja 4 sätetele. Referentliikmesriigid esitasid komisjonile hindamisaruannete projektid 12. oktoobril (etoksasool) 2001 ja 16. oktoobril (karvoon) 2000.
(5)
Pärast hindamisaruannete projektide esitamist liikmesriikide poolt on tekkinud vajadus taotlejate käest lisainformatsiooni nõuda ning lasta liikmesriigil see informatsioon läbi vaadata ja oma hinnang esitada. Seetõttu kestab veel toimikute läbivaatamine ja hindamist ei ole võimalik direktiivis 91/414/EMÜ kirjeldatud ajavahemikus lõpetada.
(6)
Kuna senine hindamine ei ole tuvastanud vahetut põhjust muretsemiseks, tuleks liikmesriikidele anda võimalus pikendada nimetatud toimeaineid sisaldavatele taimekaitsevahendite jaoks antud esialgset luba perioodiks 24 kuud vastavalt direktiivi 91/414/EMÜ artikli 8 sätetele, et võimaldada toimikute lähema uurimise jätkamist. Eeldatavalt peaks hindamise ja otsustamise protsess seoses iga kõnesoleva toimeaine võimaliku lisamisega I lisasse olema lõpetatud 24 kuu jooksul.
(7)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VÕTNUD VASTU KÄESOLEVA MÄÄRUSE:
Artikkel 1
Liikmesriigid võivad pikendada etoksasooli või karvooni sisaldavate taimekaitsevahendite jaoks antud esialgset luba perioodiks kuni 24 kuud alates käesoleva otsuse vastuvõtmisest.
Artikkel 2
Käesolev otsus on adresseeritud liikmesriikidele.
Brüssel, 31. august 2004

Labels: 0
3
6